以花枝好處安詳折酒盞滿時撋就持爲韵贈徐子融
作者：陳文蔚
朝代：宋

paragraphs: 春來凡草木，開處總成花。
東皇本無心，世人徒爾夸。
我愛花中王，矯矯出羣姿。
非不愛桃李，桃李多繁枝。
寄語折花人，半開花正好。
折到離披時，翻成被花惱。
花不在色香，全在精神處。
不慣識花人，未肯輕分付。
一夜無風雨，花枝報平安。
折花須惜枝，容易莫傷殘。
蘭薰可以佩，幽人擷其芳。
紅紫時所競，安得細推詳。
白面誰家郎，逢花便攀折。
言會折花枝，折花人更別。
麯糵有工夫，氣味獨醇厚。
欲釀胸中春，豈可樽無酒。
座上嘗春風，客來同把盞。
妙處我獨知，醺然面生暖。
淺深存斟酌，杯行不須滿。
既滿須持之，不持懼招損。
香液噴甕面，紅光浮滿巵。
此爲最佳處，亦是極難時。
杯深不可把，俯身爲渠撋。
淋浪莫沾衣，操縱得其權。
有客太詩狂，斗酒約相就。
那識半醺時，春風滿懷袖。
我有酒一壺，醖釀頗得宜。
飲之痊沈痾，贈子聊以持。